คลังเว้นภาษีทุนนอกจูงใจตั้งสนง.ในไทย
คลังเสนอแผนยกเว้นภาษีนิติบุคคล-บุคคลธรรมจูงใจต่างชาติตั้งสำนักงานในไทย
10 ก.พ. 2553

คลังเสนอแผนยกเว้นภาษีนิติบุคคล-บุคคลธรรมจูงใจต่างชาติตั้งสำนักงานในไทย
นายประดิษฐ์ ภัทรประสิทธิ์ รมช.คลัง ในฐานะประธานคณะอนุกรรมการพัฒนานโยบายส่งเสริมการลงทุนกิจการสำนักงานปฏิบัติการภูมิภาค (ROH) กล่าวว่า ในวันที่ 20 มีนาคม 2553 กระทรวงการคลัง จะเสนอแนวทางการให้สิทธิประโยชน์ทางภาษี ROH ให้นายอภิสิทธิ์ เวชชาชีวะ นายกรัฐมนตรี พิจารณา เพื่อสนับสนุนให้บริษัทต่างชาติมาตั้งบริษัทแม่ในไทยเพิ่มขึ้น ซี่งที่ผ่านมาได้รับการร้องเรียนว่าการให้สิทธิทางภาษีและเงื่อนไขต่างๆ ยังไม่จูงใจ
ทั้งนี้ เบื้องต้นการให้สิทธิภาษี จะงดเว้นการจัดเก็บภาษีเงินได้บุคคลธรรมดา และภาษีเงินได้นิติบุคคล ช่วงระยะหนึ่ง เพื่อเป็นแรงจูงใจให้มาจัดตั้ง หลังจากนั้นจะมีการจัดเก็บภาษี โดยปรับสิทธิภาษีใหม่ ในส่วนของภาษีเงินได้นิติบุคคลจากเดิมที่เก็บในอัตรา 10%  ก็จะเก็บในอัตราที่ต่ำกว่า 10%  ส่วนภาษีเงินได้บุคคลธรรมดา เดิมที่ให้สิทธิจัดเก็บแค่ 15% เป็นเวลา 4 ปี ก็จะพิจารณาทั้งปรับลดอัตราภาษี และขยายเวลา การได้สิทธิภาษีให้มากกว่า 4 ปี
“ถ้าจะออกมาตรการสนับสนุน ROH  ต้องเร่งทำตั้งแต่วันนี้  ถ้าไปทำ 3-4 ปีข้างหน้า มันสายไป เพราะประเทศอื่นๆ อย่างสิงคโปร์ มาเลเซีย เร่งแก้ไขกันในจุดนี้ โดยเฉพาะในช่วงที่เศรษฐกิจกำลังฟื้นตัว มีการเคลื่อนย้ายลงทุนจากสหรัฐอเมริกาและยุโรป มาภูมิภาคเอเซีย เราก็ต้องทำให้ประเทศเราเป็นที่น่าสนใจ” นายประดิษฐ์ กล่าว
รมช.คลัง กล่าวว่า ปัจจัยสำคัญการให้สิทธิประโยชน์อยู่ที่การตัดสินใจของกระทรวงการคลัง จากการรับฟังความเห็นผู้ประกอบการเมื่อวันที่ 10 กุมภาพันธ์ 2553 มองตรงกันว่าปัจจัยทางด้านภาษียังเป็นปัจจัยสำคัญที่สุด นอกจากนี้ ในส่วนของธุรกิจทำการตลาด (เทรดดิ้ง) ก็มีบริษัทต่างชาติร้องเรียนมาขอให้พิจาณาเพิ่มเติมให้ ROH สามารถทำ ก็ได้มีการหารือกับกรมสรรพากรแล้ว และจะต้องแก้ไขในพระราชกฤษฎีกา ใช้เวลาประมาณ 3-6 เดือน
นายสถิตย์ ลิ่มพงศ์พันธุ์ ปลัดกระทรวงการคลัง กล่าวว่า สิ่งที่บริษัทต่างชาติกังวลมากกว่าเรื่องภาษี คือเงื่อนไขที่จะทำอย่างไรจึงจะได้สิทธิทางภาษีนั้น เช่น  เงื่อนไขการเพิ่มสาขาต่างประเทศ 3 ประเทศในปีแรก ก็มีแนวคิดจะขยายเป็น 5 ปี หรือ เงินได้บริษัทที่จะนำไปสู่สิทธิประโยชน์ภาษีจากเดิม 50% ของรายได้ทั้งหมดรวมรายได้การค้า ธุรกรรมอื่นนอกเหนือ ROH ที่ถือว่ายากเป็นอุปสรรค ก็มีแนวคิดผ่อนคลายเหลือเฉพาะ 50% รายได้ของ ROH เท่านั้น.